Athol Trollip verkies tot burgemeester | Netwerk24
Athol Trollip verkies tot burgemeester
Deur Roslyn Baatjies 18 Augustus 2016 12:15
Die DA se Athol Trollip is Donderdagoggend amptelik as nuwe burgemeester van Nelson Mandelabaai verkies.
Die eerste raadsvergadering van die Nelson Mandelabaai-metroraad ná die munisipale verkiesing was nie ’n gladde proses nie.
Met die aanvang van die vergadering in die Veremarksentrum was die ANC se sitplekke steeds leeg. ’n Ontwrigting het veroorsaak dat die waarnemende stadsbestuurder, Johann Mettler, die vergadering vir 10 minute verdaag het om ANC-raadslede tot die vergadering toe te laat, 30 minute nadat die vergadering begin het.
Die vergadering het voortgegaan met die verkiesing van die speaker, Jonathan Lawack. Die verkiesing van Trollip as die uitvoerende burgemeester en onderburgemeester het gevolg.
Met geen ander benoemings van ander politieke partye nie is Trollip en die UDM-leier Mongameli Bobani tot onderskeidelik uitvoerende burgemeester en onderburgemeester verkies.
Nadat Trollip verkies is, het sommige van die ANC-raadslede uit die vergadering gestap.
Trollip het dit duidelik gemaak in sy toespraak dat onreëlmatige aanstellings in die munisipaliteit onder die loep sal kom.
Hy het ook gesê dat die raad geken sal word aan deursigtigheid en eerlikheid.
Hy het die belangrikheid van werkskepping, misdaadbestryding, goeie dienslewering aan almal en die onderwyskrisis belig.
Koalisie vat leisels by ANC oor
Trollip lag Mti se ‘geboelie’ af
Wind van verandering hier, sê Maimane in Baai